Assad: – Europa har selv skyld i flyktningkrisen
I et intervju med flere russiske medier langer Assad ut mot det han mener er dobbeltmoral hos de europeiske lederne. – På den ene siden klager Vesten over flyktningenes situasjon. På den andre siden har de støttet terrorister siden begynnelsen av krisen, da man kalte det et fredelig opprør, sier Assad i et fellesintervju med en rekke russiske medier. Les hele intervjuet her. Han viser til vestlige politikeres krav om handling etter at bildet av en druknet treåring nådde forsidene på en rekke ledende aviser i Europa. – Kan man være trist over et barns død i havet, men ikke over tusenvis av barn som er drept av terrorister i Syria? Denne europeiske dobbeltmoralen er ikke lenger akseptabel, mener han. Assad fyller 50 år denne måneden. Borgerkrigen i Syria har ført elleve millioner syrere på flukt fra sine hjem. Av disse er fire millioner flyktninger i utlandet. Over 240.000 mennesker har mistet livet i konflikten.
Masseflukten til Europa skyldes vestlige lands støtte til opposisjonen i Syria, mener landets president Bashar al-Assad.